Banjir Emilia-Romagna 2023

Satu siri banjir berlaku di dalam dan sekitar bandar Bologna, Cesena, Forlì, Faenza, Ravenna dan Rimini di wilayah Emilia-Romagna di Itali. Banjir pertama berlaku antara 2 dan 3 Mei 2023, mengorbankan dua orang. Banjir yang lebih teruk berlaku pada 16 dan 17 Mei 2023, mengorbankan sekurang-kurangnya 15 orang dan 50,000 yang lain kehilangan tempat tinggal.

Jumlah hujan yang sama yang biasanya turun dalam tempoh tujuh bulan turun dalam tempoh dua minggu, menyebabkan limpahan dua puluh tiga sungai di seluruh rantau ini. Di sesetengah kawasan, hampir separuh daripada purata tahunan hujan turun dalam masa 36 jam sahaja. Selain itu, 400 tanah runtuh berlaku di kawasan itu dan 43 bandar dan pekan dinaiki air. Kos sementara bagi kerosakan yang disebabkan oleh banjir berjumlah lebih daripada €7 bilion (AS$7.5 bilion).

Sejarah 

Berikutan berbulan kemarau teruk, hujan lebat melanda wilayah Itali antara 2 dan 3 Mei 2023, khususnya dalam wilayah Bologna dan Ravenna. Beberapa sungai melimpah di Romagna, menyebabkan kerosakan berleluasa di dataran dan membunuh dua orang. Pada 12 Mei, Bandar Metropolitan Bologna telah dilanda letupan awan yang menyebabkan banjir kecil.

Kesan lama kemarau dan cuaca buruk yang berterusan menghalang tanah daripada mengering; menjelang 16 Mei, ribut lain — dikenali sebagai Ribut Minerva — melanda wilayah itu dengan hujan lebat yang tidak putus-putus selama hampir dua hari. 23 sungai yang merentasi wilayah itu pecah tebingnya. 15 orang terbunuh dalam banjir; tujuh orang mati di Cesena dan Forlì, tujuh mati di Ravenna, dan seorang lagi di San Lazzaro di Savena berhampiran Bologna. Kerosakan juga berlaku di kawasan Appennine, dengan lebih daripada 400 tanah runtuh dikira merentasi empat wilayah Itali. Lebih daripada 50,000 orang telah dipindahkan, dengan lebih daripada 4,800 daripada mereka mencari perlindungan sementara di hotel dan gim yang ditunjukkan oleh pentadbiran tempatan.

Sementara ribut berakhir pada tengah hari 17 Mei, banjir lain berlaku pada hari-hari berikutnya. Bandar Lugo berhampiran Ravenna, terutamanya, telah dinaiki air sepenuhnya pada pagi 18 Mei, manakala penduduk Russi di kawasan yang sama telah dipindahkan pada 19 Mei akibat limpahan Selat Emilia-Romagna. Pada 19 Mei, hujan mula turun semula. Pada 20 Mei, amaran kekal tinggi di wilayah Ravenna, di mana 36,000 orang telah dipindahkan.

Pada 26 Mei, penduduk bandar Conselice di Ravenna telah dipindahkan atas sebab kesihatan kerana air bertakung yang masih membanjiri kawasan besar bandar itu penuh dengan sisa dan sampah, dan boleh menjadi vektor jangkitan virus atau bakteria. Pada 27 Mei, Ferrovie dello Stato Italiane secara rasmi mengumumkan bahawa akses ke laluan kereta api antara Bologna dengan Rimini serta Faenza dengan Ravenna akan dipulihkan sepenuhnya mulai 29 Mei manakala laluan Ferrara–Ravenna–Rimini akan diaktifkan semula sepenuhnya pada 30 Mei; semua talian yang disebutkan di atas kekal tertakluk kepada penjadualan dan kelewatan tak menentu kerana nombor piawai dan kelajuan tertinggi kenderaan yang tersedia ditetapkan untuk dipulihkan secara beransur-ansur.

Kesan 

Pada 17 Mei, Stefano Bonaccini, presiden Emilia-Romagna, menyatakan bahawa "dalam 24 jam yang lalu, lebih daripada 300 milimeter hujan telah turun," dan menyifatkan banjir sebagai "peristiwa malapetaka yang tidak pernah dilihat sebelum ini." Kemudian, Bonaccini juga membandingkan kesan banjir dengan gempa bumi Emilia 2012, dan menyatakan bahawa kerosakan mungkin kurang ketara tetapi masih akan menelan belanja beberapa bilion euro buatu wilayah itu. Permintaan Bonaccini untuk dinamakan sebagai pesuruhjaya untuk menguruskan dana bantuan, suatu kebiasaan dalam kalangan presiden wilayah, ditentang oleh kerajaan Meloni, khususnya Saudara Itali dan Lega khususnya, manakala Forza Italia berpihak kepadanya.

Luca Mercalli, presiden Persatuan Meteorologi Itali, menyatakan bahawa "dua rekod telah dipecahkan dalam 15 hari di wilayah yang sama. Peristiwa seperti yang berlaku pada 2 Mei mungkin berlaku sekali dalam satu abad, tetapi satu lagi melanda kawasan yang sama hanya 15 hari kemudian." Banyak acara di rantau ini dibatalkan atau ditangguhkan kerana banjir. Di seluruh kawasan metropolitan Bologna, di samping banyak penutupan jalan raya, semua sekolah dan aktiviti kebudayaan telah dibatalkan dengan orang ramai dinasihatkan bekerja dari rumah. Acara larian tahunan "StraBologna" di bandar ini juga telah ditangguhkan.

Grand Prix Emilia Romagna 

Perlumbaan Formula Satu di Emilia-Romagna dijadualkan menjadi sebahagian daripada Kejohanan Dunia Formula Satu 2023 dari 19 hingga 21 Mei 2023. Pada 16 Mei, semua anggota Formula Satu diarahkan meninggalkan tapak lumba sambil merujuk kepada langkah berjaga-jaga selepas lapoaran kenaikan paras air di sungai Santerno berhampiran. Disebabkan oleh hujan lebat sepanjang minggu sebelum perlumbaan, dan selepas beberapa khabar angin sehari sebelumnya, kementerian Itali menggesa perlumbaan itu ditangguhkan. Akhirnya, perlumbaan dibatalkan; kenyataan rasmi dari Formula Satu menyatakan bahawa keputusan itu dibuat kerana tidak mungkin untuk mengadakan acara dengan selamat untuk peminat, pasukan, dan kakitangan, dan meringankan beban perkhidmatan kecemasan tempatan kerana mereka telah tertekan akibat kerosakan ribut . Trofi Grand Prix yang dibatalkan, botol perayaan Ferrari Trento, dan barangan berkaitan akan dilelong untuk mengumpul dana bantuan batu Emilia-Romagna.

Kontroversi konsert Bruce Springsteen 

Pada 18 Mei 2023, penyanyi dan penulis lagu Amerika Bruce Springsteen dan E Street Band miliknya telah ditetapkan untuk membuat persembahan di Taman Bandar Giorgio Bassani di Ferrara sebagai sebahagian daripada jelajah dunia 2023 mereka. Walaupun wilayah Ferrara tidak berada di antara kawasan yang terjejas secara langsung oleh banjir, sejurus selepas bencana itu, peminat dan pemegang tiket Springsteen cuba menggesa penganjur untuk menjadualkan semula konsert di media sosial untuk memberi penghormatan kepada mangsa dan mengelakkan salah letak sumber kecemasan. Selepas pemeriksaan lanjut, kedua-dua Prefettura dan majlis tempatan Ferrara memberi kuasa kepada Springsteen untuk meneruskan konsert itu.

Keputusan itu mencetuskan kritikan berat terhadap Springsteen dan pasukannya, manakala kedua-dua promoter utama Claudio Trotta dan Alan Fabbri, Datuk Bandar Ferrara, mempertahankan pilihan untuk membenarkan persembahan itu. Irene Priolo, timbalan naib presiden Protezione Civile wilayah Emilia-Romagna mempersoalkan keputusan itu sambil menjelaskan bahawa pihak berkuasa tempatan Ferrara adalah satu-satunya institusi yang mempunyai hak sama ada untuk mengesahkan atau menangguhkan pertunjukan itu. Semasa konsert itu, yang dilaporkan melibatkan 900 anggota keselamatan antara pegawai polis, sukarelawan, dan perkhidmatan pertolongan cemas, Springsteen tidak membuat sebarang komen langsung mengenai banjir dan kesannya. Pada 26 Mei, pemain gitar Springsteen, Steven Van Zandt, menjawab mesej daripada peminat Itali, menyatakan bahawa kumpulan itu tidak dimaklumkan tentang kecemasan oleh sesiapa.

Rujukan

Pautan luar 

 
Bencana 2023 di Itali
Peristiwa Mei 2023 di Itali
Banjir 2023 di Eropah
Banjir di Itali